Il-Kamp Emerġenża Ambjent, qal li se jagħti ġimgħa ċans lill-MIDI biex jilħaq ftehim mal-Gvern u jingħata aċċess għall-baħar ta' madwar Manoel Island. L-għaqda u l-Kunsill Lokali nġabru lbieraħ quddiem il-grada ta' Manoel Island imħejjija biex jagħmlu clean up. Madankollu, il-grada nżammet magħluqa mill-MIDI u għalhekk l-attività sfaxxat. Madankollu, xorta kienu l-mijiet li nġabru fuq il-post juru l-appoġġ tagħhom. Andre Callus, mill-Kamp Emerġenża Ambjent, xejjen l-allegazzjonijiet tal-Kap Eżekuttiv tal-MIDI, Luke Coppini, li sar il-vandaliżmu l-ġimgħa li għaddiet meta daħlu bil-forza f'Manoel Island u ddeskriviehom bħala attentat ta' intimidazzjoni. Callus stqarr li l-MIDI riedet li jsir il-vandaliżmu meta ħalliet l-aċċess għall-forti miftuħa. "Aħna għednielu għal aktar minn darba li ma rridux aċċess għall-forti. Il-punt tagħna ma kienx li nidħlu hemm u, minkejja dan, xorta waħda ħallewha miftuħa. Qal affarijiet oħra li ma jagħmlux sens bħal, pereżempju, li kissirna l-lukkett tal-fort meta, jekk tarah, huwa msaddad minn kullimkien, anke fejn ippruvajna nidħlu aħna; jiġifieri jew inkiser f'jum jew ilu mkisser," spjega b'reqqa Callus. "Kalunja fil-konfront tagħna!" Callus iddeskriva l-istqarrijiet u l-kummenti tal-MIDI bħala kalunja fil-konfront tagħhom u li qed jieħdu pariri legali dwar kif għandhom jipproċedu. "Is-Sur Coppini mhu se jintimida lil ħadd u jekk fi żmien ġimgħa l-aċċess mhux se jinfetaħ, in-nies se jidħlu għax dak huwa d-dritt bażiku tagħhom!" Min-naħa tiegħu, is-Sindku tal-Gżira Conrad Borg Manchè saħaq li, minkejja t-theddid fl-ittra tal-avukat tal-MIDI, li jittieħdu passi legali kontrih u l-kunsilliera, se jibqa' għaddej bil-każ tiegħu. "Issaħħaħna aktar biex nagħmlu pressjoni minn dawn in-nies li qed jinqdew b'kollox biex mingħalihom iwaqqfuna. Aħna nafu li għandna raġun, il-kuntratt tagħna raġun u l-liġi tatna r-raġun." Filwaqt li rringrazzja lill-poplu Malti li ngħaqad mal-Gżirjani f'din il-ġlieda għall-aċċess tal-baħar t'art twelidhom, Borg Manchè fakkar li l-MIDI għadha ma weġbitx għall-protest ġudizzjarju li sar mill-Kunsill Lokali. Intant, il-Gvern ħatar lill-Ministru għall-Ġustizja Owen Bonnici u l-Avukat Ġenerali biex isegwu l-kwistjoni u jidħlu f'taħditiet bil-għan li l-kwistjoni tissolva.